b'\n_START_ARTICLE_\nKung Fury\n_START_SECTION_\nZgodba\n_START_PARAGRAPH_\nDogajanje je postavljeno v leto 1985 in spremlja naslovnega detektiva miamijske policijske postaje. S partnerjem Dragonom v zakotni ulici primeta rde\xc4\x8dega nind\xc5\xbeo, ki pa se osvobodi in preseka Dragona na pol s svojo katano. Takrat v Kunga tre\xc5\xa1\xc4\x8di strela in ga ugrizne kobra, kar mu da nadnaravne kung fu mo\xc4\x8di in mu omogo\xc4\x8di premagati nasprotnika. Naslednji dan premaga pobesnelega robota iz igralnega avtomata in pusti slu\xc5\xbebo po sporu z nadrejenim, ki mu je hotel dodeliti novega partnerja, Triceracopa (policista-triceratopsa). Medtem pride iz preteklosti Adolf Hitler (a.k.a. \xc2\xbbKung F\xc3\xbchrer\xc2\xab), ki skozi prenosni telefon na daljavo postreli skoraj ves policijski oddelek. Kung Fury se odlo\xc4\x8di ma\xc5\xa1\xc4\x8devati \xc5\xa1efa, zato naro\xc4\x8di ra\xc4\x8dunalni\xc5\xa1kemu mojstru Hackermanu, naj ga\xc2\xa0\xc2\xbbsheka\xc2\xab\xc2\xa0nazaj v \xc4\x8das Tretjega rajha, da bi ubil Hitlerja. Vendar pa ga napaka v programu po\xc5\xa1lje predale\xc4\x8d, v dobo Vikingov. Tam sre\xc4\x8da vikin\xc5\xa1ki bejbi Barbarianno in Katano ter tiranozavra, ki se borijo proti laserskim raptorjem. Na pro\xc5\xa1njo vikinginj ga nordijski bog Thor po\xc5\xa1lje v pravi \xc4\x8das dokon\xc4\x8dat nalogo._NEWLINE_Po prihodu Kung Fury lastnoro\xc4\x8dno pretepe nekaj deset nacisti\xc4\x8dnih vojakov na zborovanju, vendar ga Hitler ustreli z Gatlingovim topom, skritim v govorni\xc5\xa1kem odru. Takrat pridejo Thor, Hackerman, Triceracop, Barbarianna, Katana in tiranozaver ter opravijo s preostankom vojske. Na koncu ostane Hitler sam s svojim robotskim pti\xc4\x8dem, ki ga onesposobi tiranozaver. Hackerman nato sheka Kunga Furyja, ki je bil \xc5\xbee v nebesih s kobro, nazaj v \xc5\xbeivljenje. Ta pretepe Hitlerja, Thor pa s svojim kladivom udari po njemu in njegovemu pti\xc4\x8du, nakar oba izgineta._NEWLINE_Spet leta 1985 v Miamiju Kung Fury znova premaga robota iz igralnega avtomata, vendar tokrat opazi svastiko na njemu. Takrat se pojavi Hitler na svojem pti\xc4\x8du in z zlobnim smehom odleti nad mestom.\n_START_SECTION_\nProdukcija\n_START_PARAGRAPH_\nSandberg, animator samouk, se je projekta lotil ljubiteljsko in z lastnimi prihranki posnel nekaj demo scen, v katerih je zaigral glavno vlogo poleg nekaj najetih igralcev. Sliko je z obdelavo namerno omeh\xc4\x8dal da je dobil enak videz kot pri filmih na obrabljenih videokasetah in tudi sicer je posnemal zgodnjo digitalno grafiko iz osemdesetih._NEWLINE_V tej fazi mu je zmanjkalo denarja, zato se je z izdelkom, ki je bil na ravni filmskega napovednika, obrnil na platformo Kickstarter, kjer je hitro postal viralni hit in za\xc4\x8del nabirati donacije. Z njim je stopilo v stik tudi ve\xc4\x8d interesentov, ki so \xc5\xbeeleli sodelovati, in predstavnik agencije za talente, ki ga je odpeljal v Hollywood. Tam je v sodelovanju s KatzSmith Productions nastal scenarij za podalj\xc5\xa1ano razli\xc4\x8dico. Brez posebnih pri\xc4\x8dakovanj je pisal tudi zvezdniku akcijskih filmov iz osemdesetih Davidu Hasselhoffu, ki je bil navdu\xc5\xa1en in je na \xc5\xa0vedskem posnel singl \xc2\xbbTrue Survivor\xc2\xab\xc2\xa0za film. Ima tudi be\xc5\xbeno vlogo kot ra\xc4\x8dunalnik HOFF-9000 v Furyjevem Lamborghiniju (neposreden namig na Hasselhoffovo staro uspe\xc5\xa1nico Vitez za volanom).'